Man gevonnis ná hy saam minderjarige verdwynRiaan Venables Hy is tot effektief 20 jaar tronkstraf gevonnis. Venables is op 28 Oktober 2014 in Bloemfontein in hegtenis geneem, nadat die meisie by hom gevind is. Die meisie het saam met Venables op ŉ Intercape-bus na Bloemfontein gereis, waar hulle by ŉ gastehuis ingeboek het. Hy het voorgegee hy is haar pa. Venables is in Desember skuldig bevind op aanklag van verkragting en twee ander aanklagte omdat hy met ŉ minderjarige seks gehad het. Die landdros het reeds ŉ aansoek om teen die skuldigbevinding en vonnis te appelleer, toegestaan. Die saak het opslae gemaak nadat foto’s van die meisie op sosiale media versprei is en beweer is Venables het haar verkrag en ontvoer. Hy is egter onskuldig bevind op ŉ aanklag van ontvoering. Venables het in September 2014 reeds in die hof verskyn op aanklagte wat met die meisie verband hou. Hy moes weer later in die hof verskyn, maar het nie opgedaag nie, waarna ŉ lasbrief vir sy inhegtenisneming uitgereik is. Die meisie het in dieselfde tyd verdwyn en die polisie het onmiddellik na Venables begin soek. Die meisie het in ŉ stadium by Venables se ma tuisgegaan en toe glo op hom verlief geraak.